b"\n_START_ARTICLE_\nDing Ling\n_START_SECTION_\nLiv og virke\n_START_PARAGRAPH_\nDing Ling kom fra en velberget familie i Hunan. Hennes far d\xc3\xb8de da hun var ung, og hennes mor gikk med i kommunistpartiet i 1927. Selv hadde Ding Ling i ung alder brutt med den tradisjonelle kinesiske skikk med \xc3\xa5 la foreldrene velge barnas ektefelle: Hun nektet \xc3\xa5 gifte seg med den mann, en nev\xc3\xb8 av henne, som de hadde utvalgt. Hun fullf\xc3\xb8rte ikke sine studier i Changsha og Shanghai, men brukte sin tid til \xc3\xa5 bli kjent med unge litterater. Fra 1923 bodde hun i Peiping sammen med sin kj\xc3\xa6reste Hu Yepin, en fattig arbeider, dikter og kommunistisk aktivist, som hun senere giftet seg med. _NEWLINE_Hun debuterte i 1927 med novellen Meng Ke. Et knapt \xc3\xa5r etter fulgte et av hennes mest kjente verker, Sofies dagbok \xe8\x8e\x8e\xe8\x8f\xb2\xe5\xa5\xb3\xe5\xa3\xab\xe7\x9a\x84\xe6\x97\xa5\xe8\xae\xb0 (Sh\xc4\x81f\xc4\x93i n\xc7\x9ash\xc3\xac de r\xc3\xacj\xc3\xac)._NEWLINE_Etter sitt gjennombrudd flyttet hun med Hu Yepin og den unge forfatteren Shen Congwen sammen tilbake til Shanghai, der hun de f\xc3\xb8lgende tre \xc3\xa5r utgav tre novellesamlinger. I 1928 pr\xc3\xb8vde og feilet hun sammen med Hu og Shen i et fors\xc3\xb8k p\xc3\xa5 \xc3\xa5 grunnlegge et eget forlag, \xc2\xabR\xc3\xb8dt og svart\xc2\xbb. I 1930 fikk hun en s\xc3\xb8nn med Hu Yepin; samme \xc3\xa5r ble Hu arrestert for sine kommunistiske aktiviteter. _NEWLINE_Hun meldte seg inn i det kinesiske kommunistpartiet i 1932, ett \xc3\xa5r etter at hennes mann Hu var blitt henrettet i fengselet av Kuomintang (KMT). Hun hadde da p\xc3\xa5begynt arbeidet p\xc3\xa5 sin store roman Mor, og klarte akkurat \xc3\xa5 bli ferdig med dens f\xc3\xb8rste del innen hun ble arrestert av KMT i  1933. Tre \xc3\xa5r etter klarte hun \xc3\xa5 r\xc3\xb8mme, og fant veien til Yan'an, som ble behersket av kommunistene den gang. Der ble hun kjent med Mao Zedong og ble igjen politisk og intellektuelt aktiv. Senere ble hun ogs\xc3\xa5 kjent med skyggesidene av den kommunistiske virkelighet og skrev noen kritiske fortellinger om dem, blant annet novellen P\xc3\xa5 hospitalet. Hun grunnla en krets forfattere i Yan'an som hadde til felles en voksende uro over kl\xc3\xb8ften mellom marxistiske idealer og realitetene.  S\xc3\xa6rlig hykleri og episoder med grusomhet fra kommunistleders side fikk gjennomg\xc3\xa5. Kommunistledelsens svar kom med beriktigelsesbevegelsen, og med den lyktes det Mao \xc3\xa5 rokke ved Ding Lings posisjon. Hun ble forvist til landsbygden. Men etter to \xc3\xa5r var hun tilbake og fortsatte sitt virke. N\xc3\xa5 levde hun sammen med Chen Meng._NEWLINE_I 1948, rett f\xc3\xb8r kommunistenes seier i den kinesiske borgerkrig ble hun ferdig med sitt sentrale verk Solskinn over Sangganelven (Sanggan He) \xe5\xa4\xaa\xe9\x98\xb3\xe7\x85\xa7\xe5\x9c\xa8\xe6\xa1\x91\xe5\xb9\xb2\xe6\xb2\xb3\xe4\xb8\x8a (T\xc3\xa0iy\xc3\xa1ng zh\xc3\xa0o z\xc3\xa0i S\xc4\x81ngg\xc3\xa0n H\xc3\xa9 sh\xc3\xa0ng), som hun i 1951 ble tildelt Stalinprisen for._NEWLINE_Etter Mao Zedongs seier i 1949 fikk hennes karriere som kommunistisk aktivist et kraftig oppsving. Hun reiste verden rundt, deltok p\xc3\xa5 kongresser og festligheter, ble utgiver av Folkerepublikken Kinas ledende kulturavis. Hun \xc3\xb8vde massiv kritikk mot \xc2\xabborgerlige\xc2\xbb forfattere, deriblant egne venner og  forfatterkolleger, og s\xc3\xb8rget ogs\xc3\xa5 for at noen av dem ble fengslet for \xc3\xa5 ha kommet bort fra partilinjen. _NEWLINE_Men i 1955, i etterkant av kampanjen La hundre blomster blomstre, ble hun selv ford\xc3\xb8mt som \xc2\xabforr\xc3\xa6derske\xc2\xbb og to \xc3\xa5r etter ble hun ekskludert fra Partiet. Etter en kort stund ble hun sendt til en bondeg\xc3\xa5rd i Mandsjuria langt nord i Kina og n\xc3\xa6r grensen til Sovjetunionen, og m\xc3\xa5tte arbeide der (\xc2\xabreform ved arbeid\xc2\xbb \xe2\x80\x93 laogai). _NEWLINE_\xc3\x85rene 1960 til 1964 n\xc3\xb8t hun en viss frihet, men fra 1964 gikk man p\xc3\xa5 nytt hardere frem mot henne. Under kulturrevolusjonen nektet hun \xc3\xa5 ut\xc3\xb8ve noen selvkritikk, og m\xc3\xa5tte utst\xc3\xa5 fysisk og psykisk tortur. Hun ble blant annet tvunget til kampsesjoner og til \xc3\xa5 st\xc3\xa5 med armene utstrakt i \xc2\xabflymaskinpositur\xc2\xbb, og var n\xc3\xb8dt til \xc3\xa5 sove i en stall. Hun ble sendt til straffearbeid. Manuskriptene til hennes upubliserte verker ble \xc3\xb8delagt. I 1970 ble hun satt i arrest i Beijing-omr\xc3\xa5det og m\xc3\xa5tte utst\xc3\xa5 seks \xc3\xa5r under elendige forhold i en fjellandsby i provinsen Shaanxi. _NEWLINE_Etter Maos d\xc3\xb8d og \xc2\xabfirerbandens\xc2\xbb fall i 1976 ble hun l\xc3\xb8slatt og rehabilitert. I \xc3\xa5rene som fulgte, kritiserte hun kommunistpartiet, men p\xc3\xa5 en snarere distansert m\xc3\xa5te. Til tross for de mange \xc3\xa5r hun tilbragte som landarbeider eller i fengsel omfatter hennes litter\xc3\xa6re produksjon mer enn tre hundre verker."